Broj: 711-I-1673-P-106/23-06-19

Zagreb, 27. srpnja 2023.

**DAMIR POLJAK**

**Općinski načelnik Općine Bednja i ravnatelj Opće bolnice Varaždin**

**Predmet: DAMIR POLJAK, općinski načelnik Općine Bednja i ravnatelj Opće bolnice Varaždin**

* *Obavijest, dostavlja se*

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 27. srpnja 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 24. travnja 2023.g. zaprimilo neanonimnu prijavu Broj: 711-U-4114-Pp-106/23-01-4 u kojoj se u bitnom navodi da je obveznik pohađao jednogodišnje usavršavanje u programu „Menadžer u zdravstvenim sustavima“.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Damir Boljak obnaša dvije javne dužnosti i to dužnost općinskog načelnika Općine Bednja koju dužnost je obnašao u mandatu 2017.-2021.g. te ponovno od 20. svibnja 2021.g. te dužnost ravnatelja Opće bolnice Varaždin koju dužnost, u smislu ZSSI-a, obnaša od 25. prosinca 2021.g.

Povjerenstvo ističe kako je člankom 17. stavkom 1. ZSSI-a propisano da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

U konkretnom slučaju čl. 89. Zakona o lokalnim izborima („Narodne novine“, broj 144/12, 121/16, 98/19, 42/20, 144/20, 37/21) propisano je koje su to sve nespojive dužnosti s istovremenim obnašanjem dužnosti općinskog načelnika te je, između ostalog, navedena i nespojivost obnašanja dužnosti ravnatelja ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

Povjerenstvo ističe kako je uvidom u sudski registar Trgovačkog suda u Varaždinu utvrđeno da je osnivač Opće Bolnice Varaždin Varaždinska županija, a ne Općina Bednja te stoga obveznik nije u povredi članka 17. stavka 1. ZSSI-a kada istovremeno obnaša dužnost općinskog načelnika Općine Bednja i ravnatelja Opće bolnice Varaždin.

Nadalje, a u odnosu na pohađanje edukacije „Menadžer u zdravstvenim sustavima“, Povjerenstvo je od Opće bolnice Varaždin zatražilo podatak je li Upravno vijeće bolnice donijelo odluku o plaćanju studija ravnatelju bolnice Damiru Poljaku te ukoliko jest temeljem kojeg propisa i u kojem iznosu, kao i je li Upravno vijeće donosilo odluke o plaćanju studija drugim zaposlenicima.

Opća bolnica Varaždin odgovorila je na traženje Povjerenstva dopisom od dana 04. srpnja 2023.g. KLASA: 008-01/23-01/8, URBROJ: 2186-192-24-23-2 navodeći kako Upravno vijeće nije donosilo odluku o plaćanju studija ravnatelju Damiru Poljaku već je na 38. sjednici primilo na znanje informaciju da je sukladno prijedlogu Zakona o izmjenama i dopunama Zakona o zdravstvenoj zaštiti točkom 17. predviđeno kako ravnatelji zdravstvenih ustanova i njihovi zamjenici uz opće uvjete za obnašanje navedene funkcije trebaju zadovoljiti i poseban uvjet dodatne edukacije iz područja upravljanja u zdravstvu. Isto tako, navedeno je kako je Udruga poslodavaca u zdravstvu u suradnji s Visokim učilištem Efektus organizirala takvu edukaciju te da je ravnatelj Opće bolnice Varaždin prijavljen i da je na istu krenuo. Navodi se i da je predsjednica Upravnog vijeća zamoljena da potpiše ugovor o edukaciji kada isti bude spreman. U očitovanju je navedeno i kako Upravno vijeće bolnice ne donosi odluke o plaćanju studija ili edukacija zaposlenicima već je to, prema Statutu Opće bolnice Varaždin, u nadležnosti ravnatelja no budući da se u konkretnom slučaju radilo o edukaciji ravnatelja informacija je dana Upravnom vijeću te je ono donijelo Zaključak da će ugovor biti potpisan od strane predsjednice Upravnog vijeća Opće bolnice Varaždin.

Povjerenstvo ističe kako je dana 12. travnja 2022.g. donijelo Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti pa je, između ostalog, Povjerenstvo utvrdilo da u odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, obveznicima mogu biti plaćene one edukacije i usavršavanja koji bi trajali određeno kraće vremensko razdoblje, a koje bi za cilj imale stjecanje stručnih znanja i vještina povezanih s obnašanjem dužnosti odnosno stjecanje certifikata koji su pretpostavka za obavljanje određenih poslova u tijelu javne vlasti budući da bi se u tom slučaju smatralo da se usavršavanje obveznika ponajprije odvija u javnom interesu.

U konkretnom slučaju Povjerenstvo ističe kako obveznik Damir Poljak, kao ravnatelj zdravstvene ustanove čiji je osnivač Varaždinska županija, ima pravo na plaćenu edukaciju "Menadžer u zdravstvenim ustanovama", a budući da je i iz same odredbe Zakona o zdravstvenoj zaštiti razvidno da ravnatelj zdravstvene ustanove mora imati kompetencije iz područja upravljanja u zdravstvu te budući da se radi o edukaciji koja traje kraće vremensko razdoblje i ne predstavlja formalno obrazovanje.

U protivnom, ukoliko bi se radilo o stjecanju formalnog obrazovanja poput obrazovanja u vidu specijalističkih i doktorskih studija Povjerenstvo ističe kako bi troškove takvih edukacija trebali podmirivati sami obveznici budući da se u tom slučaju ne može isključiti privatni interes obveznika odnosno stjecanje takvih znanja nije prvenstveno u interesu tijela u kojem obveznik obnaša dužnost.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Damir Poljak, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana